 NA MASHIRIKA KIGALI, RWANDA WATU 130 wamefariki kutokana na mafuriko yaliyosababishwa na mvua kubwa katika maeneo ya magharibi na kaskazini mwa Rwanda. Maelfu wameachwa bila makao. Televisheni ya taifa ya Rwanda ilitangaza kuwa juhudi za kuwaokoa na kuwatafuta watu waliokwama kwenye nyumba zao zinaendelea. Waathiriwa hao, ikiwa ni pamoja na familia ya watoto watatu na mama yao, waliuawa na maporomoko ya udongo na nyumba katika milima eneo hilo. Rwanda kwa kawaida hupata mvua kubwa na mvua ya mawe kati ya Januari na Aprili, ambayo mara nyingi husababisha maafa hasa wale wanaoishi katika maeneo hatari (karibu na milima). Mjini Kigali, familia 27,000 bado zinaishi katika maeneo yenye hatari kubwa, ambapo maafa huwa kila mara mvua inaponyesha. Vifo vilivyotokana na mafuriko ya hivi punde vinaleta idadi ya watu waliopoteza maisha tangu Januari 2023 kufika 169. Vituo vya kutoa misaada ya dharura vimeanzishwa ili kuwasaidia wale waliopoteza makazi yao. Waziri wa Usimamizi wa Masuala ya Dharura, Marie Solange Kayisire, alisema kwamba mafuriko ya hivi punde yalitokana na mvua iliyonyesha milimani na kwamba waathiriwa sio tu familia zinazoishi katika maeneo hatari. “Angalau kesi 408 za maafa zimerekodiwa katika kipindi hiki. Hizi ni pamoja na matukio 107 ya kimbunga, mvua 66, migodini (3), radi (77), maporomoko ya udongo (7), nyumba kubomoka (13), mvua ya mawe (8) mafuriko 29 pamoja na moto 98. Shirika la Hali ya Hewa la Rwanda lilitoa utabiri wa hali ya hewa wa Mei, ukionyesha mvua ya juu zaidi ya wastani kati ya 50mm na 200mm kote nchini. Utabiri huo ulisema kuwa siku 10 za kwanza za Mei 2023 zingekuwa na kiwango cha juu cha mvua katika maeneo mengi ya mkoa wa kaskazini magharibi kati ya 175mm na 200mm. Wilaya nne za Ngororero, Rubavu, Nyabihu, Rutsiro na Karongi ziliathiriwa na mvua kubwa iliyonyesha usiku wa Mei 2. Kulingana na utabiri wa hali ya hewa, wilaya za Rulindo, Gakenke na Gicumbi pia huenda zikashuhudia mvua kubwa karibuni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  